b'\n_START_ARTICLE_\nBuzinci\n_START_PARAGRAPH_\nBuzinci (prekmursko B\xc3\xbczonci) so bili neko\xc4\x8d samostojno naselje vzhodno od Raki\xc4\x8dana ob Ledavi v Prekmurju. Danes je ledinsko ime B\xc3\xbczonski mlin ohranilo spomin Buzincev._NEWLINE_\xc5\xbde v 9. stoletju je bilo na tem obmo\xc4\x8dju omenjeno naselje kot Buzaniza ali Businiza. V dokumentih Kraljevine Ogrske je omenjeno to naselje kot Bozynch (1366). Kasneje so ga popisovali kot Bwsinch (1431) in Byzyncz (1499). Buzinci so propadli po l. 1627, verjetno zaradi tur\xc5\xa1kih vpadov. Prebivalci Buzincev so v 16. stoletju pre\xc5\xa1li na evangeli\xc4\x8dansko vero: po listinah Buzinci, Luka\xc4\x8devci in Krog \xc4\x8disto p\xc5\xa1enico in r\xc5\xbe pla\xc4\x8dajo \xc5\xa1olmo\xc5\xa1tru, da bi u\xc4\x8dil njihove otroke._NEWLINE_V prvi polovici 19. stoletja pi\xc5\xa1ejo, da je to katoli\xc5\xa1ko naselje pri Murski Soboti. Zadnja oseba, ki je bila zapisana kot buzinski stanovalec je Ana T\xc3\xb6rnar, h\xc4\x8di Jano\xc5\xa1a T\xc3\xb6rnarja, ki je bil mlinar in imel B\xc3\xbczonski mlin. Rodila se je l. 1801 in bila kr\xc5\xa1\xc4\x8dena v Murski Soboti.'